**FEREASTRA CE-AM ÎNCHIS**

*Silvia Rîşnoveanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

FEREASTRA CE-AM ÎNCHIS

Se pregătește cerul de furtună,

Cuvintele, învălmășite, par

Ca norii negri care se adună,

Și nu poți pune, ploii, stăvilar.

Iar vântul se pornește, crud, să bată

Și vorbele mi le aruncă-n geam,

Se strânge, într-un colț, iubirea toată

S-o protejez... că doar pe ea o am.

De teamă să nu-mi spulbere iubirea,

Fereastra dinspre suflet o închid,

Și-am să veghez, n-am să mă pierd cu firea,

Să nu o spargă, iar, un vânt perfid.

Căci n-am să las ca o furtună veche

Să-mi bată-n geam....tu știi că n-am s-o las,

Să lupt cu ea, e floare la ureche

Și nu va face, de vreau eu, un pas!

O voi trimite-n zări îndepărtate,

Sau, și mai bine, în tenebre, jos

De unde, eu voi ști că nu mai poate

Să își arate rânjetul hidos.

Voi apăra, cu orice preț, iubirea

Căci, pentru mine, e al vieții foc,

E rostul meu, e calea și menirea,

Iar viața e miracol, nu e joc.

Iubirea mea este iubirea noastră

Iar drumul către ea ți l-am deschis,

De calea ta-i senină și albastră,

Vei bate la fereastra ce-am închis.